## Pravilnik o utvrđivanju rutnih i terminalnih naknada

### NN 37/2008 (31.3.2008.), Pravilnik o utvrđivanju rutnih i terminalnih naknada

# MINISTARSTVO MORA, PROMETA I INFRASTRUKTURE

**1230**

Na temelju članka 157. točke 6. Zakona o zračnom prometu (»Narodne novine«,
broj 132/98, 178/04 i 46/07), ministar mora, prometa i infrastrukture donosi

## PRAVILNIK

### O UTVRĐIVANJU RUTNIH I TERMINALNIH NAKNADA

DIO PRVI

OPĆE ODREDBE

*Područje primjene*
Članak 1.

(1) Ovim Pravilnikom propisuju se potrebne mjere za
razvijanje plana obračuna za pružene usluge u zračnoj plovidbi (u daljnjem
tekstu: plan obračuna) koji je u skladu s EUROCONTROL-ovim Sustavom rutnih
naknada i bilateralnim sporazumom sa EUROCONTROL-om, a tiče se terminalnih
naknada.
(2) Ovaj Pravilnik odnosi se na usluge u zračnoj plovidbi koje pružaju
pružatelji usluga u zračnoj plovidbi, imenovani u skladu sa Zakonom o zračnom
prometu i propisom donesenim na temelju tog Zakona, za opći zračni promet.

*Pojmovi i kratice*
Članak 2.

Pojmovi i kratice koji se upotrebljavaju u ovome Pravilniku
imaju sljedeće značenje:
1. korisnik usluga u zračnoj plovidbi: operator zrakoplova u vrijeme kad se let
obavlja ili, ako identitet operatora nije poznat, vlasnik zrakoplova, ukoliko on
ne dokaže da je u to vrijeme neka druga osoba bila operator;
2. predstavnik korisnika zračnog prostora: bilo koja pravna osoba ili subjekt
koji zastupa interese jedne ili više kategorija korisnika usluga u zračnoj
plovidbi,
3. IFR (Instrument Flight Rules): pravila instrumentalnog letenja, prema
definiciji u Aneksu 2 Čikaške konvencije o međunarodnom civilnom zrakoplovstvu
iz 1944. (10. izdanje – srpanj 2005.).
4. VFR (Visual Flight Rules): pravila vizualnog letenja, prema definiciji u
Aneksu 2 Čikaške konvencije o međunarodnom civilnom zrakoplovstvu iz 1944. (10.
izdanje – srpanj 2005.).
5. zona naplate rutnih naknada: volumen zračnog prostora za koji je utvrđena
jedinstvena baza troškova i jedinstvena jedinična cijena naknada;
6. zona naplate terminalnih naknada: zračna luka ili skupina zračnih luka, za
koje je utvrđena jedinstvena baza troškova i jedinstvena jedinična cijena
naknada;
7. komercijalni zračni promet: svaka operacija zrakoplova koja uključuje promet
putnika, tereta ili pošte uz plaćanje naknade ili najamnine.

*Načela plana obračuna*
Članak 3.

(1) Plan obračuna treba odražavati bilo direktno ili
indirektno pretrpljene troškove u pružanju usluga u zračnoj plovidbi.
(2) Troškovi rutnih usluga financirat će se iz rutnih naknada, koje se naplaćuju
korisnicima usluga u zračnoj plovidbi.
(3) Troškovi terminalnih usluga financirat će iz terminalnih naknada, koje se
naplaćuju korisnicima usluga u zračnoj plovidbi i/ili iz drugih prihoda,
uključujući uzajamne subvencije u skladu sa zakonom, posebnim propisima i
međunarodnim sporazumima koji obvezuju Republiku Hrvatsku.
(4) Stavak 2. i 3. ovoga članka ne primjenjuje se na slučajeve izuzeća od
naknada za zračnu plovidbu iz članka 9. ovoga Pravilnika.
(5) Plan obračuna treba osigurati transparentnost i konzultacije s pružateljem
usluga u zračnoj plovidbi, o bazama troškova i raspodjeli troškova na razne
usluge.

*Određivanje naplatnih zona*
Članak 4.

(1) Radi izrade plana obračuna, Agencija za civilno
zrakoplovstvo (u daljem tekstu: Agencija) određuje naplatne zone u zračnom
prostoru u nadležnosti Republike Hrvatske, u kojima se korisnicima zračnog
prostora pružaju usluge u zračnoj plovidbi.
(2) Naplatne zone definiraju se u skladu s operacijama i uslugama kontrole
zračne plovidbe, nakon konzultacija s predstavnicima korisnika zračnog prostora.
(3) Naplatna zona rutnih naknada proteže se od tla do uključivo gornjeg zračnog
prostora, ne dovodeći u pitanje mogućnost da se, nakon konzultacija s
korisnicima zračnog prostora, odredi jedna specifična zona za neko složeno
terminalno područje.
(4) Ako se naplatne zone protežu preko zračnog prostora Republike Hrvatske i
jedne ili više susjednih država, te države će se međusobno dogovoriti da bi se
osigurala dosljedna i ujednačena primjena odgovarajućih međunarodnih propisa na
dotični zračni prostor. One će o tome obavijestiti Europsku Komisiju i
EUROCONTROL.

DIO DRUGI

TROŠKOVI PRUŽANJA USLUGA U ZRAČNOJ PLOVIDBI

*Prihvatljive usluge, uređaji i aktivnosti*
Članak 5.

(1) Pružatelji usluga u zračnoj plovidbi iz članka 1. stavka
2. ovoga Pravilnika moraju utvrditi troškove pružanja usluga u zračnoj plovidbi
u odnosu na uređaje i usluge, u naplatnim zonama u njihovoj nadležnosti, a
Agencija svoje odnosne troškove.
(2) Troškovi iz stavka 1. ovoga članka uključuju:
1. administrativne režijske troškove;
2. troškove školovanja;
3. izrade studija, ispitivanja i pokusa;
4. troškove istraživanja i razvoja vezane uz usluge u zračnoj plovidbi;
5. troškove nadležnih tijela javne vlasti;
6. troškove priznatih organizacija nadležnih za ispitivanja i preglede radi
provjere udovoljavanja zahtjevima za izdavanje i posjedovanje svjedodžbe o
sposobnosti – certifikata pružatelja usluga u zračnoj plovidbi;
7. troškove koji proizlaze iz međunarodnih sporazuma.
(3) Ne dovodeći u pitanje druge izvore financiranja, u cilju ostvarivanja
visokog stupnja sigurnosti, ekonomičnosti i kvalitete usluga, naknade se mogu
koristiti za financiranje projekata čija je svrha pomoći specifičnim
kategorijama korisnika zračnog prostora i/ili pružatelja usluga u zračnoj
plovidbi, kako bi poboljšali navigacijske infrastrukture, pružanje usluga u
zračnoj plovidbi i korištenje zračnog prostora u skladu s odgovarajućim
propisima.

*Izračun troškova*
Članak 6.

(1) Troškovi prihvatljivih usluga, uređaja i aktivnosti u
smislu članka 5. ovoga Pravilnika moraju se utvrditi tako da budu sukladni s
obračunima iz stavaka 10. i 11. ovoga članka, za razdoblje od 1. siječnja do 31.
prosinca. Jednokratni učinci, koji su rezultat uvođenja Međunarodnih
računovodstvenih standarda, mogu se rasporediti na razdoblje od najviše 15
godina.
(2) Troškovi iz stavka 1. ovoga članka moraju se razraditi na troškove osoblja,
ostale operativne troškove, amortizacijske troškove, troškove kapitala i
izvanredne stavke, uključujući nepovratne poreze i uplaćene carine te sve ostale
zavisne troškove.
(3) Troškovi osoblja iz stavka 2. ovoga članka uključuju bruto osobne dohotke,
naknade za prekovremeni rad, propisane poslodavčeve doprinose kao i troškove
mirovina i drugih naknada.
(4) Među ostale operativne troškove iz stavka 2. ovoga članka spadaju troškovi
nabave roba i usluga korištenih za pružanje usluga u zračnoj plovidbi, posebice
troškovi vanjskih usluga kao što su komunikacije, vanjskog osoblja kao što su
konzultanti, troškovi materijala, energenata, komunalija, najma zgrada, opreme i
uređaja, troškovi održavanja, osiguranja i putni troškovi. Kad neki pružatelj
usluga u zračnoj plovidbi kupuje druge usluge u zračnoj plovidbi, taj pružatelj
usluga mora u stavku »ostali operativni troškovi« uključiti stvarne izdatke za
te usluge.
(5) Amortizacijski troškovi iz stavka 2. ovoga članka odnose se na ukupnu
dugotrajnu imovinu u uporabi za potrebe usluga u zračnoj plovidbi. Dugotrajna
imovina mora se amortizirati u skladu s njenim očekivanim radnim vijekom,
primjenjujući pravocrtnu metodu na dotadašnje troškove imovine koja se
amortizira. Ta metoda mora ostati konstantna tijekom razdoblja amortizacije.
(6) Trošak kapitala iz stavka 2. ovoga članka jednak je umnošku:
(a) zbroja prosječne neto knjigovodstvene vrijednosti dugotrajne imovine koju
koristi pružatelj usluga u zračnoj plovidbi ili koja je u izgradnji, i prosječne
neto vrijednosti kratkotrajne imovine koja je potrebna za pružanje usluga u
zračnoj plovidbi; i
(b) ponderiranog prosjeka kamatne stope na zaduženja i povrata od vlastitog
kapitala.
(7) Izvanredne stavke iz stavka 2. ovoga članka uključuju jednokratne troškove
vezane uz pružanje usluga u zračnoj plovidbi, koji su nastali tijekom godine.
(8) Za potrebe stavka 6. točke b ovoga članka, osnova ponderiranja bit će omjer
financiranja kroz zaduživanje ili iz vlastitog kapitala. Kamatna stopa na
zaduženja mora biti jednaka prosječnoj kamatnoj stopi na zaduženja pružatelja
usluga u zračnoj plovidbi. Kod utvrđivanja povrata od vlastitog kapitala treba
uzeti u obzir financijske rizike pružatelja usluga u zračnoj plovidbi, uzimajući
kao orijentaciju nacionalnu stopu na obveznice.
(9) Kad imovina ne pripada pružatelju usluga u zračnoj plovidbi, ali je
uključena u izračun troškova, trošak kapitala te imovine ne smije se
nadoknađivati dvostruko.
(10) Kada pruža niz usluga, pružatelj usluga u zračnoj plovidbi će u svom
internom računovodstvu prikazati odgovarajuće troškove i prihode za te usluge u
zračnoj plovidbi, analizirane sukladno principima EUROCONTROL-a za
uspostavljanje troškovne osnove za naplatu uređaja na određenoj zračnoj liniji i
izračuna jediničnih stopa, te, kada je moguće, vodit će konsolidirane račune za
druge usluge koje ne spadaju u usluge zračne plovidbe, sukladno zahtjevima koji
bi se morali ispuniti kada bi navedene usluge pružale neke odvojene tvrtke.
(11) Vođenje i revizija računovodstvenih poslovnih knjiga te objavljivanje i
revizija godišnjeg izvješća regulirani su općim računovodstvenim i revizorskim
propisima.

*Pridjeljivanje troškova*
Članak 7.

(1) Troškovi prihvatljivih usluga, uređaja i aktivnosti u
smislu članka 5. ovoga Pravilnika moraju se na transparentan način pridjeljivati
naplatnim zonama vezano uz koje su stvarno nastali. Kad troškovi nastanu u
različitim naplatnim zonama, iste treba pridjeljivati proporcionalno, na osnovu
jedne transparentne metodologije kakva je utvrđena u članku 8. ovoga Pravilnika.
(2) Troškovi terminalnih usluga moraju se dovesti u vezu sa sljedećim uslugama:
(a) usluge aerodromske kontrole, usluge aerodromske službe zrakoplovnog
informiranja uključujući savjetodavne usluge i usluge uzbunjivanja;
(b) usluge u zračnoj plovidbi vezane uz prilaženje i odlazak zrakoplova unutar
određene udaljenosti neke zračne luke na temelju operativnih zahtjeva;
(c) odgovarajuće pridjeljivanje svih ostalih komponenti usluga u zračnoj
plovidbi, na način da ono odražava proporcionalnu raspodjelu između rutnih i
terminalnih usluga.
(3) Troškove rutnih usluga treba dovesti u vezu s troškovima navedenim u stavku
1. ovoga članka, osim troškova iz stavka 2. ovoga članka.
(4) Ako su VFR letovi izuzeti u skladu s člankom 9. ovoga Pravilnika, pružatelj
usluga u zračnoj plovidbi mora troškove usluga u zračnoj plovidbi pruženih VFR
letovima specificirati odvojeno od troškova usluga pruženih IFR letovima. Ti se
troškovi mogu utvrditi metodologijom marginalnih troškova, uzimajući u obzir
koristi za IFR letove, koje proizlaze iz usluga pruženih VFR letovima.

*Transparentnost baze troškova*
Članak 8.

(1) Ne dovodeći u pitanje stavke 3., 4. i 5 ovoga članka,
pružatelji usluga u zračnoj plovidbi moraju organizirati razmjenu informacija o
bazama troškova, planiranim investicijama i očekivanom prometu s predstavnicima
korisnika zračnog prostora ako oni to zatraže. Nakon toga će podatke o svojim
troškovima, utvrđenim u skladu s člankom 6. ovoga Pravilnika, na transparentan
način učiniti dostupnima predstavnicima korisnika zračnog prostora, Europskoj
Komisiji i EUROCONTROL-u, u skladu s međunarodnim ugovorima koji obvezuju
Republiku Hrvatsku.
(2) Informacije iz stavka 1. ovoga članka moraju se temeljiti na tabelarnim
izvještajima i detaljnim pravilima utvrđenim u Dodatku I. ovoga Pravilnika.
(3) Informacije o pružateljima usluga u zračnoj plovidbi, njihovim poslovnim
vezama ili komponentama njihovih troškova, te druge odgovarajuće informacije,
povjerljive su naravi i ne smiju se otkrivati.
(4) Iznimno od odredbe stavka 3. ovoga članka, Agencija kao nacionalno nadzorno
tijelo ima pravo otkriti neku informaciju kada je to ključno za svrhu
ispunjavanja njezinih obveza, te će u tom slučaju takvo otkrivanje informacija
biti razmjerno i uzimat će u obzir opravdane interese pružatelja usluga u
zračnoj plovidbi pri zaštiti svojih poslovnih tajni.
(5) Dozvoljeno je otkrivanje informacija, različitih od informacija povjerljive
naravi iz stavka 3. ovoga članka, o uvjetima i provođenju pružanja usluga.

DIO TREĆI
FINANCIRANJE PRUŽANJA USLUGA U ZRAČNOJ PLOVIDBI KROZ NAKNADE ZA ZRAČNU PLOVIDBU

*Izuzeća od naknada za zračnu plovidbu*
Članak 9.

(1) Od plaćanja rutnih naknada oslobođeni su:
1. letovi koje obavljaju zrakoplovi čija je najveća certificirana masa na
polijetanju ispod dvije metričke tone;
2. mješoviti VFR/IFR letovi u naplatnim zonama u kojima se isti obavljaju
isključivo prema VFR pravilima i gdje se za VFR letove ne naplaćuje nikakva
naknada;
3. letovi koji se obavljaju isključivo radi prijevoza po službenom zadatku
vladajućeg monarha i članova njegove uže obitelji, šefova država, predsjednika i
članova vlada, s time da u svim slučajevima to treba potkrijepiti odgovarajućim
indikatorom statusa u planu leta;
4. letovi potrage i spašavanja koje odobri odgovarajuće nadležno tijelo;
5. vojni letovi bilo koje države;
6. vježbovni letovi koji se provode isključivo zbog stjecanja dozvole ili
ovlaštenja, ako se radi o letačkoj posadi, te ako je to popraćeno odgovarajućom
napomenom u planu leta. Takvi letovi moraju se provoditi isključivo unutar
zračnog prostora Republike Hrvatske i ne smiju služiti za prijevoz putnika i/ili
tereta, niti za prazni ili tehnički let zrakoplova;
7. letovi koji se obavljaju isključivo prema vizualnim pravilima letenja (VFR);
8. humanitarni letovi;
9. letovi koji se obavljaju isključivo u cilju provjere ili testiranja opreme
koja se koristi ili se namjerava koristiti za zemaljska navigacijska sredstva
zračne plovidbe;
10. letovi koji završavaju na aerodromu s kojeg je dotični zrakoplov poletio i
tijekom kojih nije bilo slijetanja (cirkularni letovi);
11. policijski i carinski letovi.
(2) Od plaćanja terminalnih naknada oslobođeni su letovi iz stavka 1. ovoga
članka.
(3) Troškovi izuzetih letova iz stavka 1. i 2. ovoga članka ne uzimaju se u
obzir prilikom izračunavanja jediničnih cijena.
(4) Troškovi izuzetih letova iz stavka 1. i 2. ovoga članka sastoje se od:
1. troškova izuzetih VFR letova specificiranih u članku 7. stavak 4. ovoga
Pravilnika; i
2. troškova izuzetih IFR letova, koji se moraju izračunavati kao umnožak
troškova vezanih uz IFR letove i proporcionalnog dijela izuzetih jedinica usluge
(service unit) od ukupnog broja jedinica usluge; troškovi nastali vezano uz IFR
letove moraju biti jednaki ukupnim troškovima umanjenim za VFR letove.

*Izračun rutnih naknada*
Članak 10.

(1) Rutna naknada za neki određeni let, u nekoj specifičnoj
zoni obračuna rutnih naknada, mora biti jednaka umnošku jedinične cijene
utvrđene za tu naplatnu zonu i rutnih jedinica usluge za dotični let.
(2) Jedinična cijena u zoni obračuna rutnih naknada iz stavka 1. ovoga članka
mora se izračunati tako da se prognozirani troškovi usluga u zračnoj plovidbi
podijele s prognoziranim brojem naplativih jedinica rutnih usluga za relevantnu
godinu. Prognozirani troškovi moraju uključivati i saldo koji rezultira iz
viškova ili manjkova naplate naknada iz prethodnih godina.
(3) Rutne jedinice usluge moraju se izračunavati u skladu s Dodatkom II ovoga
Pravilnika.

*Izračun terminalnih naknada*
Članak 11.

(1) Ne dovodeći u pitanje mogućnosti iz članka 3. stavka 3.
ovoga Pravilnika glede financiranja terminalnih usluga u zračnoj plovidbi iz
dugih izvora financiranja, terminalna naknada za neki specifični let u nekoj
specifičnoj zoni obračuna terminalnih naknada mora biti jednaka umnošku
jedinične cijene utvrđene za tu naplatnu zonu i broja jedinica terminalnih
usluga za dotični let.
(2) Jedinična cijena u zoni obračuna terminalnih naknada iz stavka 1. ovoga
članka mora se izračunati tako da se prognozirani troškovi usluga u zračnoj
plovidbi podijele s prognoziranim brojem naplativih jedinica terminalnih usluga
za relevantnu godinu. Prognozirani troškovi moraju uključivati i saldo koji
rezultira iz viškova ili manjkova iz prethodnih godina.
(3) Terminalne jedinice usluge moraju se izračunavati u skladu s Dodatkom III.
ovoga Pravilnika.

*Programi poticaja*
Članak 12.

(1) Programi poticaja, koji se sastoje od financijskih
pogodnosti ili nepogodnosti primjenjivanih na nediskriminatornoj i
transparentnoj osnovi da bi se potpomogla poboljšanja u pružanju usluga u
zračnoj plovidbi, što bi rezultiralo različitim izračunom naknada kako je to
definirano u stavku 2. i 3. ovoga članka, mogu se primjenjivati na pružatelje
usluga u zračnoj plovidbi i/ili na korisnike zračnog prostora, a odobrava ih
Agencija.
(2) Kad se program poticaja odnosi na pružatelje usluga u zračnoj plovidbi,
Agencija će, nakon konzultacija iz članku 15. ovoga Pravilnika, unaprijed
odrediti uvjete za utvrđivanje maksimalne visine jedinične cijene ili prihoda za
svaku godinu tijekom jednog određenog razdoblja, koje ne prelazi pet godina. Te
uvjete treba odrediti vezano uz projiciranu visinu troškova (uključujući
troškove kapitalnih ulaganja) tijekom tog razdoblja, a također može odrediti
financijske varijacije (bilo iznad ili ispod očekivanih troškova) na temelju
specifičnih aspekata uspješnosti pružatelja usluga u zračnoj plovidbi, koji mogu
uključivati učinkovitost, kvalitetu usluge, uspješnost u specifičnim projektima,
ključnim događajima ili kompetentnostima, ili stupanj suradnje s drugim
pružateljima usluga u zračnom prometu da bi se uzeli u obzir mrežni utjecaji.
(3) Kad se program poticaja odnosi na korisnike usluga u zračnoj plovidbi,
uključujući prilagodbe za rad noću, Agencija će, nakon konzultacija iz članka
15. ovoga Pravilnika, varirati troškove koje oni stvaraju kako bi se priznali
napori koje su ti korisnici uložili u optimalizaciju korištenja usluga u zračnoj
plovidbi, smanjili sveukupni troškovi tih usluga i povećala njihova efikasnost,
posebice smanjivanjem naknada u skladu s opremom u zrakoplovima, koja povećava
kapacitet ili neutralizira neugodnosti vezane uz odabiranje manje zakrčenih
ruta.
(4) Agencija prati propisnu provedbu utvrđenih i odobrenih programa poticaja iz
stavka 2. i 3. ovoga članka, od strane pružatelja usluga u zračnom prometu.

*Određivanje jediničnih cijena za naplatne zone*
Članak 13.

(1) Jedinične cijene za svaku naplatnu zonu utvrđuju se svake
godine. Jedinične cijene utvrđuje Agencija na temelju objedinjenog prijedloga
baze troškova pružatelja usluga u zračnoj plovidbi i baze troškova Agencije,
utvrđenih sukladno članku 6. ovoga Pravilnika.
(2) Jedinične cijene iz stavka 1. ovoga članka utvrđuju se unaprijed za svaku
godinu, ne prelazeći razdoblje od pet godina.
(3) U slučaju neočekivanih većih promjena prometa ili troškova, jedinične cijene
se mogu izmijeniti tijekom jedne godine.
(4) O jediničnim cijenama utvrđenim za svaku naplatnu zonu Agencija obavještava
Europsku Komisiju i EUROCONTROL.
(5) Visine jediničnih cijena objavljuju se na način uobičajen u zračnom prometu.

*Naplata naknada*
Članak 14.

(1) Rutne i terminalne naknade za Republiku Hrvatsku
naplaćuje EUROCONTROL – Centralni ured za rutne naknade, na temelju sporazuma
koji obvezuju Republiku Hrvatsku.
(2) Naknade se naplaćuju u vidu jedinstvene naplatne jedinice po letu.
(3) Korisnici usluga u zračnoj plovidbi moraju sve naknade za usluge u zračnoj
plovidbi platiti odmah i u cijelosti, a sukladno Uvjetima plaćanja
EUROCONTROL-a.

*Transparentnost obračunskog mehanizma*
Članak 15.

(1) O politici obračuna naknada redovno će se konzultirati
predstavnici korisnika zračnog prostora dostavljanjem potrebnih informacija o
obračunskom mehanizmu, koji je definiran u Dodatku II ovoga Pravilnika te
organiziranjem efikasnih i transparentnih konzultacijskih sastanaka radi
prezentiranja tih informacija kao i informacija iz članka 8. ovoga Pravilnika, u
nazočnosti zainteresiranih pružatelja usluga u zračnoj plovidbi.
(2) Relevantna dokumentacija bit će stavljena na raspolaganje predstavnicima
korisnika zračnog prostora, Europskoj Komisiji, EUROCONTROL-u i Agenciji tri
tjedna prije konzultacijskog sastanka, uz uvažavanje povjerljivosti informacija
iz članka 8. stavka 3. ovoga Pravilnika.

DIO ČETVRTI

NADZOR

Članak 16.

(1) Nadzor nad provedbom odredaba ovoga Pravilnika obavlja se
u skladu s odredbama Zakona o zračnom prometu.
(2) Ovlaštene osobe koje obavljaju poslove nadzora iz stavka 1. ovoga članka
osobito moraju biti ovlaštene:
1. za pregled relevantnih računovodstvenih dokumenata, popisa imovine, inventara
i svih drugih materijala koji su bitni za utvrđivanje naknada za zračnu
plovidbu;
2. za uzimanje kopija ili izvoda iz takvih dokumenata;
3. za traženje usmenih objašnjenja na licu mjesta;
4. za ulazak u odgovarajuće poslovne prostorije, zemljišta ili prijevozna
sredstva.

DIO PETI

PRIJELAZNE I ZAVRŠNE ODREDBE

Članak 17.

Poslove koje prema ovo Pravilniku obavlja Agencija, do
početka njezinog rada obavljat će Ministarstvo.

Članak 18.

Odredbe ovoga Pravilnika primjenjuju se na Hrvatsku kontrolu
zračne plovidbe i prije imenovanja iz članka 1. stavak 2. ovoga Pravilnika.

Članak 19.

Obveza izvješćivanja Europske Komisije iz članka 4. stavka
4., članka 8. stavka 1., članka 12. stavka 4. i članka 14. stavka 2. ovoga
Pravilnika odgađa se do ulaska Republike Hrvatske u punopravno članstvo Europske
unije.

Članak 20.

Dodatci I do IV tiskani su uz ovaj Pravilnik i čine njegov
sastavni dio.

Članak 21.

Ovaj Pravilnik usklađen je s Uredbom Komisije (EZ) br.
1794/2006. od 16. prosinca 2006. kojom se utvrđuje zajednički plan obračuna
naknada za usluge u zračnoj plovidbi.

Članak 22.

Ovaj Pravilnik stupa na snagu osmog dana od dana objave u
»Narodnim novinama«.

Klasa: 011-01/07-02/29
Urbroj: 530-09-08-6
Zagreb, 14. ožujka 2008.

Ministar
mora, prometa i infrastrukture
**Božidar Kalmeta**, v. r.

DODATAK I

TRANSPARENTNOST BAZE TROŠKOVA

1. TABELARNI IZVJEŠTAJ

Tabelarni izvještaj mora biti popunjen za svaku naplatnu
zonu.
Upisane brojčane vrijednosti moraju biti stvarne vrijednosti (Actual – A) za
godine od (n-3) do (n-1) i planirane vrijednosti (Forecast – F) za godine od (n)
nadalje. Stvarne troškove treba utvrditi na temelju ovjerenih obračuna.
Planirani troškovi moraju biti utvrđeni u skladu s poslovnim planom.

*Tablica 1.* UKUPNI TROŠKOVI

Organizacija:
Naplatna zona:
Godina n:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Specifikacija po vrstama troškova** | | | | | | | | | | |
| Osoblje | %i/i-1 |  |  |  |  |  |  |  |  |  |
| Ostali troškovi poslovanja | %i/i-1 |  |  |  |  |  |  |  |  |  |
| Amortizacija | %i/i-1 |  |  |  |  |  |  |  |  |  |
| Troškovi kapitala | %i/i-1 |  |  |  |  |  |  |  |  |  |
| Izvanredne stavke | %i/i-1 |  |  |  |  |  |  |  |  |  |
| **Ukupni troškovi** | %i/i-1 |  |  |  |  |  |  |  |  |  |
| **Specifikacija po vrstama usluga** | | | | | | | | | | |
| Upravljanje zračnim prometom (ATM) | %i/i-1 |  |  |  |  |  |  |  |  |  |
| Komunikacija | %i/i-1 |  |  |  |  |  |  |  |  |  |
| Navigacija | %i/i-1 |  |  |  |  |  |  |  |  |  |
| Nadzor | %i/i-1 |  |  |  |  |  |  |  |  |  |
| Potraga i spašavanje | %i/i-1 |  |  |  |  |  |  |  |  |  |
| Aeronautičke informacije | %i/i-1 |  |  |  |  |  |  |  |  |  |
| Meteorološke usluge | %i/i-1 |  |  |  |  |  |  |  |  |  |
| Troškovi nadzora | %i/i-1 |  |  |  |  |  |  |  |  |  |
| Ostali državni troškovi | %i/i-1 |  |  |  |  |  |  |  |  |  |
| **Ukupni troškovi** | %i/i-1 |  |  |  |  |  |  |  |  |  |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Dodatne informacije o inflacijskoj stopi** | | | | | | | | | | |
| Inflacijska stopa (%) | %i/i-1 |  |  |  |  |  |  |  |  |  |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Dodatne informacije o deviznom tečaju nacionalne valute prema euru** | | | | | | | | | | |
| Tečaj (1 EUR =)  %/i-1 | %i/i-1 |  |  |  |  |  |  |  |  |  |

Stvarni devizni tečaj je prosječni tečaj za godinu i.
Prognozirani devizni tečaj za godinu n je prosjek za rujan godine n-1.
Prognozirani devizni tečaj za godinu n+1 je prosjek za travanj/rujan godine n.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Dodatne informacije o troškovima kapitala** | | | | | | | | | | | |
| Prosječni poslovni kapital | %i/i-1 | |  |  |  |  |  |  |  |  |  |
| Od toga, prosječna dugotrajna imovina | %i/i-1 | |  |  |  |  |  |  |  |  |  |
| Trošak kapitala prije oporezivanja (%) | %i/i-1 | |  |  |  |  |  |  |  |  |  |
| Povrat od vlastitog kapitala | %i/i-1 | |  |  |  |  |  |  |  |  |  |
| Prosječne kamate na zaduženja (%) | %i/i-1 | |  |  |  |  |  |  |  |  |  |

2. DODATNE INFORMACIJE

Pored toga, moraju biti dostavljene minimalno i sljedeće
informacije:
– opis korištene metodologije za raspodjelu troškova uređaja ili usluga među
raznim službama za pružanje usluga u zračnoj plovidbi, na temelju popisa uređaja
i usluga iz ICAO-ovoga Regionalnog plana zračne plovidbe za Europsku regiju (Doc.
7754) i opis metodologije korištene za raspodjelu tih troškova između raznih
naplatnih zona,
– opis i objašnjenje razlika između planiranih i stvarnih vrijednosti za godinu
(n-1),
– opis i objašnjenje za petogodišnje planirane troškove temeljene na planu
poslovanja,
– opis troškova država članica (ostali državni troškovi),
– opis i objašnjenje metode koja je usvojena za izračun troškova amortizacije:
troškovi u proteklom razdoblju ili tekući troškovi. Kad se koristi obračun na
bazi tekućih troškova, treba dostaviti usporedive podatke o troškovima u
proteklom razdoblju,
– opravdanje za troškove kapitala, uključujući komponente baze imovine,
– specifikaciju meteoroloških troškova s podjelom na direktne troškove i
„troškove osnovne MET djelatnosti“ koji se definiraju kao troškovi uređaja i
usluga koje također služe za meteorološke potrebe općenito. To uključuje opću
analizu i prognoziranje, motrenje pomoću meteorološkog radara i satelita, mreže
za prizemno motrenje i visinsko mjerenje, meteorološke komunikacijske sustave,
centre za obradu podataka, osnovna istraživanja, obuku i administraciju.
– opis metodologije korištene za raspodjelu ukupnih MET troškova i troškova
osnovne MET djelatnosti za civilno zrakoplovstvo i na naplatne zone.

DODATAK II

IZRAČUN JEDINICA RUTNIH USLUGA

1. Jedinica rutnih usluga izračunava se kao umnožak faktora
udaljenosti i faktora težine za dotični zrakoplov.
2. Faktor udaljenosti dobiva se tako da se broj prijeđenih kilometara na
udaljenosti velikog kruga (najkraćeg puta) između ulazne i izlazne točke
naplatne zone podijeli sa sto, u skladu s najnovijim poznatim planom leta, koji
je dotični zrakoplov predao u svrhu reguliranja protoka zračnog prometa.
3. Ako su točke ulaska i izlaska nekog leta u nekoj naplatnoj zoni identične,
faktor udaljenosti mora biti jednak udaljenosti velikog kruga između tih točaka
i najudaljenije točke iz plana leta.
4. Udaljenost, koja se uzima u obračun, treba se umanjiti za 20 kilometara za
svako uzlijetanje i za svako slijetanje na teritoriju Republike Hrvatske.
5. Težinski faktor, iskazan kao brojka s dvije decimale, treba biti drugi
korijen kvocijenta dobivenog tako da se broj metričkih tona u najvećoj
certificiranoj masi na polijetanju, koja je prikazana u svjedodžbi o
plovidbenosti ili nekom ekvivalentnom službenom dokumentu koji predoči operator
zrakoplova, podijeli s pedeset. Kad ta težina nije poznata, treba koristiti
težinu najtežeg zrakoplova istog tipa za koji se zna da postoji. Kada neki
zrakoplov ima više certificiranih masa na polijetanju onda treba koristiti
najveću od njih. Kad neki operator zrakoplova koristi dva ili više zrakoplova
koji su različite verzije istog tipa, za svaki zrakoplov tog tipa treba
koristiti prosjek najvećih masa na polijetanju svih zrakoplova tog tipa. Izračun
težinskog faktora po tipovima zrakoplova i prema operatorima treba izraditi
najmanje jednom godišnje.

DODATAK III

IZRAČUN JEDINICA TERMINALNIH USLUGA

1. Jedinica terminalnih usluga mora biti jednaka težinskom
faktoru za dotični zrakoplov.
2. Težinski faktor, iskazan kao brojka s dvije decimale, treba biti kvocijent
dobiven tako da se broj metričkih tona u najvećoj certificiranoj masi na
polijetanju zrakoplova iz Dodatka II, točka 5 podijeli s pedeset i digne na
eksponent od 0.7. Međutim, u jednom prijelaznom razdoblju od pet godina nakon
izračuna prve jedinične cijene terminalne naknade u skladu s ovom Uredbom, taj
eksponent mora biti između 0,5 i 0,9.

DODATAK IV

MEHANIZAM OBRAČUNA

1. TABELARNI IZVJEŠTAJ

Tabelarni izvještaj mora biti popunjen za svaku naplatnu
zonu.
Kad se naplatne zone protežu preko zračnog prostora Republike Hrvatske i jedne
ili više susjednih država, odnosne države trebaju tablicu ispuniti zajednički, u
skladu s člankom 4. ovoga Pravilnika.
Upisane brojčane vrijednosti moraju biti stvarne vrijednosti (Actual - A) za
godine od (n-3) do (n-1) i planirane vrijednosti (Forecast - F) za godine od (n)
nadalje. Ukupni troškovi utvrđuju se kao zbroj svih ukupnih troškova prikazanih
u Tablici 1 iz Dodatka I ovoga Pravilnika, koji su pridijeljeni dotičnoj
naplatnoj zoni.

*Tablica 2* IZRAČUN NAPLATNE JEDINICE

Organizacija:
Naplatna zona:
Godina n:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Troškovi, iznosi, prihod (u ’’000 u eurima) i uslužne jedinice (‘000)** | | | | | | | | | | |
| Ukupni troškovi za zonu(1) | %i/i-1 |  |  |  |  |  |  |  |  |  |
| Prihod iz ostalih izvora | %i/i-1 |  |  |  |  |  |  |  |  |  |
| Troškovi EUROCONTROL-a | %i/i-1 |  |  |  |  |  |  |  |  |  |
| Troškovi izuzetih VFR letova | %i/i-1 |  |  |  |  |  |  |  |  |  |
| Troškovi izuzetih IFR  letova | %i/i-1 |  |  |  |  |  |  |  |  |  |
| Iznosi koji se prenose u godinu (i) | %i/i-1 |  |  |  |  |  |  |  |  |  |
| **Naplativi troškovi** | %i/i-1 |  |  |  |  |  |  |  |  |  |
| Ukupni broju uslužnih jedinica | %i/i-1 |  |  |  |  |  |  |  |  |  |
| Naplative uslužne jedinice | %i/i-1 |  |  |  |  |  |  |  |  |  |
| **Naplatna jedinica(2)** | %i/i-1 |  |  |  |  |  |  |  |  |  |

1Kao zbroj svih troškova
prikazanih u Tablici 1 koje se pripisuju ovoj naplatnoj zoni – odgovaraju
ukupnim troškovima za zonu u Tablici 1 (kada se određene usluge u zračnoj
plovidbi nabavljaju od vanjskih dobavljača, u obzir se uzimaju troškovi
godišnjih izdataka.
2Naplatna jedinica (u eurima) = naplativi troškovi/naplative uslužne
jedinice

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Naplatna jedinica (u nacionalnoj valuti)** | | | | | | | | | | |
| Devizni tečaj (1 EUR =) | %i/i-1 |  |  |  |  |  |  |  |  |  |
| Naplatna jedinica | %i/i-1 |  |  |  |  |  |  |  |  |  |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Saldo za prijenos (u ’000 u nacionalnoj valuti ili ’000 u eurima)** | | | | | | | | | | |
| Troškovi fakturirani korisnicima | %i/i-1 |  |  |  |  |  |  |  |  |  |
| Ukupni troškovi za zonu | %i/i-1 |  |  |  |  |  |  |  |  |  |
| Prihod iz ostalih izvora | %i/i-1 |  |  |  |  |  |  |  |  |  |
| Troškovi EUROCONTROL-a | %i/i-1 |  |  |  |  |  |  |  |  |  |
| Troškovi izuzetih VFR letova | %i/i-1 |  |  |  |  |  |  |  |  |  |
| Troškovi izuzetih IFR letova | %i/i-1 |  |  |  |  |  |  |  |  |  |
| Iznosi koji se prenose u godinu (i) | %i/i-1 |  |  |  |  |  |  |  |  |  |
| **Saldo za godinu (i)** | %i/i-1 |  |  |  |  |  |  |  |  |  |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | (n-3)  A | (n-2)  A | (n-1)  Y | (n)  F | (n+1)  F | (n+2)  P | (n+3)  P | (n+4)  P | (n+5)  P |
| **Jedinična cijena (unit rate) (u nacionalnoj valuti)** | | | | | | | | | |
| Tečaj (1 EUR =) |  |  |  |  |  |  |  |  |  |
| **Jedinična cijena** |  |  |  |  |  |  |  |  |  |

2. DODATNE INFORMACIJE

Pored toga, moraju biti dostavljene minimalno i sljedeće
informacije:
– opis i obrazloženje za određivanje raznih naplatnih zona, posebice u odnosu na
terminalne naplatne zone i potencijalne uzajamne subvencije između zračnih luka,
– opis i objašnjenje izračuna prognoziranih naplativih jedinica usluge,
– opis i objašnjenje metodologije korištene za poravnanje salda nastalog kao
rezultat viška ili manjka sredstava od naplaćenih naknada u prethodnim godinama,
– opis politike izuzeća i opis financijskih sredstava za pokriće troškova
izuzeća,
– opis prihoda iz drugih izvora kada isti postoje,
– opis planova pružatelja usluga u zračnoj plovidbi za zadovoljavanje
projicirane potražnje i ostvarivanje ciljnih rezultata poslovanja.

Pravilnik, NN 37/2008-1230
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)